ไฟแนนซ์ทูเดย์
...หลังจากผู้บริหารจากจีนตามตื้อหลายรอบให้ทำงานที่แบงก์ต่อไป
19 ส.ค. 2554

...หลังจากผู้บริหารจากจีนตามตื้อหลายรอบให้ทำงานที่แบงก์ต่อไป 
แต่ ธงชัย อานันโททัย กรรมการผู้จัดการแบงก์สินเอเซีย ใจแข็งโบกมือลากลับธนาคารกรุงเทพ ไปเป็นผู้ช่วยกรรมการผู้จัดการดูแลงานด้านสาขา ตามที่ ชาติศิริ โสภณพนิช กรรมการผู้จัดการแบงก์บัวหลวงขอมา หลังเสร็จภารกิจขายธนาคารสินเอเซีย
พนักงานธนาคารต่างพากันขวัญหายนิดหน่อย เมื่อเบอร์ 1 จากไป ตอนนี้ทุกคนไปตั้งความหวังที่เบอร์สอง อภิชาติ เกษมกุลศิริ รองกรรมการผู้จัดการใหญ่ ว่าจะอยู่ลุยงานกันต่อไปเป็นขวัญและกำลังใจให้พนักงาน 
...ออกตัวช้าไปหน่อยเพราะมัวแต่ง่วนกับการควบรวมแบงก์ สมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต ก็สั่งให้เปิดบัญชีออมทรัพย์ ธนาคารธนชาต ชื่อบัญชี “รวมน้ำใจเพื่อผู้ประสบภัยที่ญี่ปุ่น 2554” สาขาเอ็มบีเค ทาวเวอร์ เลขที่บัญชี 031-6-00333-0 
หรือ ธนาคารนครหลวงไทย บัญชีออมทรัพย์ ชื่อบัญชี “รวมน้ำใจเพื่อผู้ประสบภัยที่ญี่ปุ่น 2554” สาขาเพชรบุรี เลขที่ 001-4-13216-5 พร้อมระบุชื่อผู้บริจาคให้ครบถ้วน และเก็บสำเนาไว้เป็นหลักฐานในการขอยื่นลดหย่อนภาษีประจำปี 2554 ได้ โดยธนาคารไม่คิดค่าธรรมเนียมโอนเงินทั้ง 678 สาขาทั่วประเทศ 
เงินที่ได้จากการบริจาคของลูกค้า คุณพี่เค้าจะนำส่งที่กระทรวงการต่างประเทศให้เป็นคนกลางส่งมอบเงินให้รัฐบาลญี่ปุ่นต่อไป
...บัณฑูร ล่ำซำ ซีอีโอแบงก์กสิกรไทย ขอให้ปรมาจารย์สีน้ำ สรรณรงค์ สิงหเสนี วาดภาพ ดอกชมพูภูคา ต้นไม้ที่หายากที่สุดในโลก และขึ้นอยู่บนภูเขาสูง มีอยู่ที่ จ.น่าน เพียงแห่งเดียวในประเทศไทย ไว้อวดแขกที่มาพักโรงแรมภูฟ้าที่เปิดให้บริการเมื่อเร็วๆ นี้